Í dag eru 22 tegundir framandi sjávarlífvera þekktar í strandsjónum við Ísland . Helstu upplýsingar má finna um hverja og eina tegund hér að ofan ( smella á flipa ) . Allar tegundirnar hafa ýmist fundist hér ítrekað eða í miklu magni og hafa því tekið sér bólfestu hér við land . Almennt um framandi tegundir sjávarlífvera Á síðustu áratugum hefur flutningur sjávarlífvera langt út fyrir náttúruleg heimkynni aukist verulega á heimsvísu . Áætlað er að á hverjum degi séu allt að 10 þúsund tegundir á ferðinni milli hafsvæða með skipum . Við strendur Evrópu uppgötvast að meðaltali ein ný framandi tegund , aðra eða þriðju hverju viku . Á undanförnum áratugum hefur fjöldi tegunda sjávarlífvera fundist í strandsjónum við Ísland sem ekki voru þekktar hér áður . Oft er erfitt að meta hvort um er að ræða nýja landnema eða hvort auknar rannsóknir valda því að fleiri tegundir finnist . Ef það eru nýir landnemar getur einnig verið erfitt að segja til um hvort þeir hafi borist hingað með náttúrulegum hætti , t.d. í kjölfar breyttra umhverfisaðstæðna af náttúrulegum orsökum sem gera þeim kleift að nema land á nýjum slóðum eða hvort þeir hafi borist hingað beint eða óbeint af mannavöldum . Í því tilviki getur verið gagnlegt að skoða útbreiðslusögu tegundanna t.d. hvort þær séu upprunar á fjarlægum hafsvæðum , séu með öðrum orðum framandi og hafi dreifst af mannavöldum . Náttúrustofa Suðvesturlands sér um skráningu og kortlagningu á landnámi sjávarlífvera hér við land . Rannsóknir á útbreiðslu og líffræði nokkurra þeirra eru einnig stundaðar á nokkrum þeirra t.d. grjótkrabba , glærmöttli og griphvelju . Náttúrustofan heldur einnig úti vöktun á nýjum framandi tegundum í helstu höfnum landsins . Má því segja að á Náttúrustofunni sé miðstöð fræða framandi sjávarlífvera en þar er jafnframt eini menntaði sérfræðingurinn á landinu á þessu sviði .